รายงานพิเศษ  โครงการมือถือเก่าไป ชีวิตใหม่มา องค์กรปกครองส่วนท้องถิ่นเข้ามาลงทะเบียนในระบบแล้วมากกว่า 4,000 แห่ง
รายงานพิเศษ  โครงการมือถือเก่าไป ชีวิตใหม่มา 
 
กรมส่งเสริมการปกครองท้องถิ่น เดินหน้าขับเคลื่อนโครงการมือถือเก่าไป ชีวิตใหม่มา เพื่อรวบรวมขยะอิเล็กทรอนิกส์ในครัวเรือนประเภทมือถือเก่าที่เสียแล้ว นำไปรีไซเคิลอย่างถูกวิธี พร้อมขยายระยะเวลาการรับบริจาคมือถือเก่าไปจนถึงวันที่ 31 สิงหาคมนี้ 
กรมส่งเสริมการปกครองท้องถิ่น กระทรวงมหาดไทย ดำเนินโครงการมือถือเก่าไป ชีวิตใหม่มา สนองนโยบายรัฐบาลที่ต้องการให้ทุกภาคส่วนเดินหน้าแก้ปัญหาขยะอิเล็กทรอนิกส์อย่างจริงจังและต่อเนื่อง โดยเมื่อเร็วๆ นี้ นายขจร ศรีชวโนทัย รองอธิบดีกรมส่งเสริมการปกครองท้องถิ่น ได้เป็นประธานมอบโล่รางวัลเกียรติยศและประกาศนียบัตร "ผู้นำการจัดการสิ่งแวดล้อมดีเด่นแห่ง อปท." ตามโครงการมือถือเก่าไป ชีวิตใหม่มา เพื่อมอบหนังสือให้ศูนย์พัฒนาเด็กเล็กให้แก่องค์กรปกครองส่วนท้องถิ่น 4 แห่ง ประกอบด้วยองค์การบริหารส่วนตำบลวัดขวาง อำเภอโพทะเล จังหวัดพิจิตร เทศบาลตำบลพานทอง อำเภอพานทอง จังหวัดชลบุรี องค์การบริหารส่วนจังหวัดนครศรีธรรมราช และเทศบาลตำบลหมอนนาง อำเภอพนัสนิคม จังหวัดชลบุรี ซึ่งถือเป็นส่วนหนึ่งที่ดำเนินโครงการจนประสบความสำเร็จและได้รับความร่วมมือจากประชาชนและหน่วยงานที่เกี่ยวข้องในพื้นที่เป็นอย่างดี ซึ่งเป็นความร่วมมือระหว่างกรมส่งเสริมการปกครองท้องถิ่น คณะทำงานโครงการ มือถือเก่าไป ชีวิตใหม่มา และบริษัท นานมีบุ๊คส์ จำกัด โดยรวบรวมขยะอิเล็กทรอนิกส์ในครัวเรือนประเภทมือถือเก่าที่เสียแล้ว ไม่ใช้แล้ว ทุกสภาพ ทุกรุ่น ทุกยี่ห้อ เพื่อนำไปรีไซเคิลอย่างถูกวิธี โดยนำรายได้ไปจัดหาหนังสือสำหรับเด็กและสื่อเพื่อการศึกษาอื่นๆ ไปมอบให้แก่ศูนย์พัฒนาเด็กเล็กของกรมส่งเสริมการปกครองท้องถิ่นที่ขาดแคลนในถิ่นทุรกันดารและจากความสำเร็จดังกล่าว พร้อมขยายเวลาการรับบริจาคมือถือเก่าไปจนถึงวันที่ 31 สิงหาคมนี้
  
ด้านนายบัวภัณฑ์ คำศิริ ผู้อำนวยการกองสาธารณสุขและสิ่งแวดล้อม เทศบาลตำบลพานทอง จังหวัดชลบุรี กล่าวว่า รู้สึกดีใจที่ได้รับรางวัลโล่เกียรติคุณเกี่ยวกับการจัดการขยะอิเล็กทรอนิกส์ในชมชน โดยที่ผ่านมาได้ดำเนินกิจกรรมในพื้นที่จนได้รับการตอบรับจากประชาชนในพื้นที่เป็นอย่างดี พร้อมขยายเครือข่ายเข้ามาร่วมดำเนินการทั้งในชุมชน โรงเรียนและสถานประกอบการในโรงงาน พร้อมส่งเสริมให้ประชาชนรู้จักวิธีการจัดการขยะอิเล็กทรอนิกส์ หากมีการคัดแยกขยะให้ถูกต้อง ก็จะเกิดประโยชน์อย่างมากต่อในพื้นที่

สำหรับโครงการมือถือเก่า ชีวิตใหม่มา เพื่อมอบหนังสือให้ศูนย์พัฒนาเด็กเล็ก ได้มีการพัฒนาระบบการจัดเก็บรวบรวมขยะอิเล็กทรอนิกส์ ผ่าน อปท.ทุกแห่งทั่วประเทศ ด้วยระบบ LINE Application ในรูปแบบที่พัฒนาเพื่อโครงการนี้เป็นพิเศษ ซึ่งขณะนี้มีองค์กรปกครองส่วนท้องถิ่นเข้ามาลงทะเบียนในระบบแล้วมากกว่า 4,000 แห่ง